PDM: Stop outomatiese bevordering - Politiek - Republikein
Monday, May 10th, 10:13:08
PDM: Stop outomatiese bevordering
Te veel kinders in klasse
Henriette Lamprecht – Onderwysers in die preprimêre en primêre fase moet "intensief" opgelei word, daar moenie meer as 25 leerlinge in enige klaskamer in primêre skole wees nie en outomatiese bevordering moet gestaak word.
Mnr. Nico Smit van die Popular Democratic Movement (PDM) het die regering daarvan beskuldig dat dit die laaste 30 jaar die land se kinders faal deurdat dit die onderwysstelsel verpolitiseer.
"Ek wonder hoeveel mense is bewus van die getalle kinders wat in graad 8 is en nie kan lees of basiese wiskunde kan doen nie en dit 30 jaar ná onafhanklikwording," het Smit in die Nasionale Vergadering (NV) gevra.
Met verwysing na graad 11-leerlinge wat nie kwalifiseer om na Gevorderde Vlak (AS) of graad 12 te vorder nie, het hy gesê die ministerie het namens dié leerlinge besluit hulle is nie slim genoeg om hul punte op dié vlak te verbeter nie.
"Daar is ook geen manier waarop hulle na die skool kan terugkeer om graad 11 te herhaal as hulle vanjaar 18 word nie," het hy gesê.
Smit wou ook van die minister, me. Anna Nghipondoka, weet wat die slaagsyfer vir die Namibiese Kollege vir Afstandsonderrig (Namcol) verlede jaar was. Volgens hom kan hy nie verstaan hoekom die ministerie reken 'n leerling wat nie met kontakonderrig vir die AS-vlak kon kwalifiseer nie, sal dit nou wel tuis kan regkry sonder dié ondersteuning.
"Wat het van die goeie ou dae geword toe 'n leerling 'n gemiddeld van 40% (E) oor ses vakke moes behaal om vir graad 12 te kwalifiseer? Ek het dit ook op goeie gesag dat die slaagsyfer vir AS-vlak moontlik nie meer as 45% is nie. Wat is hierdie drakoniese reëls vir graad 11?"
Hy verwys ook na die Universiteit van Namibië (Unam) wat "blatant" die moontlikheid verwerp het om graad 11-leerlinge vir verdere studies te aanvaar.
Hoewel dié leerlinge by die Internasionale Universiteit vir Bestuur (IUM) of die Universiteit van Wetenskap en Tegnologie (NUST) verder kan studeer, kan hulle moontlik volgens Smit nooit weer vir 'n nagraadse kwalifikasie in die Suider-Afrikaanse Ontwikkelingsgemeenskap (SADC) of in die buiteland registreer nie.
Smit wil weet watter faktore die besluit regverdig vir graad 11 as 'n uitgangsgraad tot universiteit.
Hy verwys na minister Nghipondoka wat die versekering gegee het die leerplan sal baie meer leerlinge toegang tot tersiêre onderrig gee.
"Onder die ou leerplan het tussen 25 000 en 30 000 leerlinge graad 12 gehaal. 'n Skamele 5 000 leerlinge het aan die oorspronklike kriteria vir AS-vlak voldoen en wat tot 7 000 gestyg het toe die kwalifikasies verlaag is om leerlinge met 'n D vir Engels ook toe te laat."
Hy verwys na Nghipondoka wat aan hom verduidelik het die hersiening van die leerplan sal toegang tot AS-vlak aan selfs voorheen benadeelde gemeenskappe gee en ook toegang tot universiteite. Dit in vergelyking met die vorige leerplan waar sommige streke nie eens skole gehad het wat hoërvlak-kwalifikasies aanbied nie.
Smit wou weet hoeveel onderwysers in die ministerie is wel voldoende gekwalifiseer om op AS-vlak onderrig te gee.
"'n Baie beperkte aantal staatskole bied sekere vakke op hoërvlak aan. Dit klink nie soos 'die verhoging van toegang tot AS aan meer leerlinge, veral in landelike gebiede' nie."
Hy erken die nuwe leerplan is 'n "goeie een", maar dit is eenvoudig onwerkbaar vir Namibiese omstandighede.
"Hoe kan van 'n leerling verwag word om drie vakke in 'n skool soos Windhoek Hoërskool te doen en om dan byvoorbeeld na 'n ander skool vir fisika en dan weer nog 'n skool vir chemie te gaan"?
Hy wil weet hoe al die graad 11-leerlinge wat nie na die AS-vlak gevorder het nie, die gebrek aan vaardighede gaan takel wat reeds in die land ervaar word.